ตปท.ตปท.ลดหุ้นใหญ่เล่นนอก100ตัวอาหารเทรดสนั่น
ตลาดเผยไส้ในหุ้นยอดนิยม ต่างชาติสถาบันไทย เล่นหุ้นขนาดกลางและเล็ก นอก SET 100 เน้นหมวดอาหาร สื่อ อสังหาฯ ยานยนต์ พาณิชย์
20 ก.ย. 2555

ตลาดเผยไส้ในหุ้นยอดนิยม ต่างชาติสถาบันไทย เล่นหุ้นขนาดกลางและเล็ก นอก SET 100 เน้นหมวดอาหาร สื่อ อสังหาฯ ยานยนต์ พาณิชย์ 
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย เปิดเผยว่า นับตั้งแต่ต้นปี 2555 ถึงวันที่ 12 ก.ย. พบว่าการซื้อขายหุ้นกระจายเข้าสู่หุ้นขนาดกลางและเล็กในกลุ่มนอก SET100 ต่อเนื่อง ทำให้หุ้นขนาดใหญ่ใน SET50 มีสัดส่วนการซื้อขายเหลือเพียง 68% เป็นระดับต่ำที่สุดในรอบ 5 ปี และลดลง 4% เทียบกับช่วงเดียวกันปีของปีที่ผ่านมา ขณะที่หุ้นใน SET100 มีสัดส่วนใกล้เคียงกับที่ผ่านมา
“หุ้นนอก SET100 มีสัดส่วนซื้อขายเพิ่มขึ้นจาก 12% เป็น 17% โดยนักลงทุนต่างชาติให้ความสนใจมากขึ้นถึง 11.4% เทียบกับ 8.7% ในปี 2553 และ 2554 ส่วนปี 2552 มีสัดส่วน 10%” นายชนิตร กล่าว
นักลงทุนสถาบันในประเทศและบัญชีโบรกเกอร์ก็มีการซื้อขายหุ้นกลุ่มนี้มากขึ้น เป็น 5.5% และ 5.2% ตามลำดับ เมื่อเปรียบเทียบกับไม่ถึง 5% ในปีที่ผ่านมา 
หมวดธุรกิจในกลุ่มนอก SET 100 ที่มีมูลค่าการซื้อขายเพิ่มขึ้นสูงสุด 5 อันดับแรก ได้แก่ หมวดอาหารและเครื่องดื่ม เพิ่มขึ้น 56,232 ล้านบาท เป็น 63,145 ล้านบาทในปีนี้ รองลงมา คือ หมวดสื่อและสิ่งพิมพ์เพิ่มขึ้น 32,328 ล้านบาท เป็น 49,303 ล้านบาท ตามด้วยหมวดอสังหาริมทรัพย์เพิ่มขึ้น 26,711 ล้านบาท เป็น 87,146 ล้านบาท ยานยานยนต์ เพิ่ม 22,677 ล้านบาท เป็น 28,913 ล้านบาท และหมวดพาณิชย์เพิ่ม 18,336 ล้านบาท เป็น 25,425 ล้านบาท